খাওয়া শেষ করে কেবল খবরের কাগজের ভেতরের পৃষ্ঠা পড়ছি, এ সময় আবার ফোন বেজে উঠল। ফোনটা ধরলাম। প্রথা অনুযায়ী আসসালামু আলাইকুম, ওয়ালাইকুম আসসালাম পর্ব শেষ হলো। ফোনের অপর প্রান্ত থেকে একজন বললেন, ‘আমি কানাডা থেকে আতাউর বলছি।’ ‘আপনি কে, কোন আতাউর?’ ‘স্যার, আমি আতাউর, আপনার ওখানে ১৯৯৭ সালে এলজিইডির থানা ইঞ্জিনিয়ার ছিলাম।’ আমি জিজ্ঞেস করলাম, ‘বলুন, কী কারণে ফোন করেছেন?’ আতাউর বললেন, ‘আমি ও আমার স্ত্রী দু’জনেই ইঞ্জিনিয়ার এবং আমরা এখানে চাকরি করি। আমাদের একটি ছেলে আছে। সে ক্লাস সেভেনে পড়ে। নালিতাবাড়ীর বিধবাপল্লীর সবাই কেমন আছে?’ আমি বললাম, ‘অনেকেই মারা গেছে। ৩০ জনের কাছাকাছি বেঁচে আছে।’